Нэмыцэхэм дыкъызэранэкI
Рио-де-Жанейрэ щекIуэкI Гъэмахуэ Олимп джэгу-хэм и иужьрей махуитIым зы дыщи къыщызымыхьыфа Урысей Федерацэм и спортсменхэр официальнэу щымыт гуп зэпеуэм зы увыпIэкIэ къыщекIуэтэхащ. Абыхэм япэ къищащ нэмыцэхэр, японхэри къалъэщIыхьэпащ. Къэнэжа зэпэщIэтыныгъэхэм къарикIуэм емылъытауэ, США-м и спортсменхэр XXXI Олимпиадэм щытекIуащ. Псори зэхэту абыхэм медали 100 къахьакIэщ, 35-р дыщэу.
Бэрэжьей кIуам зэхэта зэхьэзэхуэхэм ди къэралым дыжьын медалу тIурэ зы жэзрэ къахьэхуащ. Дызыщыгугъар, дауи, нэхъыбэт.
ЦIыхубзхэм бэнэкIэ хуитымкIэ я зэпеуэм Урысей Федерацэм икIауэ 3 зэуэ а махуэм утыку къихьащ. Абыхэм ящыщу тIур финалым нэсащ.
ИлъэсиплI ипэкIэ Лондон щекIуэкIа Олимпиадэм килограмм 69-м нэс зи хьэлъагъхэм я зэхьэзэхуэм чемпион щыхъуа Воробьёвэ Наталье а ехъулIэныгъэм Рио-де-Жанейри къыщыпищэну хущIэкъуащ. Ар абы пэгъунэгъу дыдэ хъуат икIи зыкъомрэ 2:0-у япэ итащ. Ди жагъуэ зэрыхъущи, кIэух зэIущIэм и иужь секундхэм Японием щыщ Досэ Сарэ къыщытридзащ.
Апхуэдэ дыдэу къыщыщIащ килограмм 58-м нэс зи хьэлъагъхэм я деж щыбэна Кобловэ Валерие. Абыи секунд бжыгъэкIэ зиIыгъыжыфакъым. Иужьрей олимпиадищми щытекIуа Ичэ Каори ар хуэфэщэну пэщIэтащ икIи хуабжьу хигъэзыхьащ. ИкIэм-икIэжым япон бэнакIуэм текIуэныгъэр зыIэригъэхьащ икIи, зэи къэмыхъуауэ, бзылъхугъэхэм ящыщу япэ дыдэу олимпиадиплIым зэкIэлъхьэужьу чемпион щыхъуащ.
БоксымкIэ финал ныкъуэ зэIущIэр Беляковэ Анастасие и дежкIэ гуузу иухащ. Килограмм 60-м нэс зи хьэлъагъхэм я зэпеуэм къыщыпэщIэхуа франджы боксёр Моссели Эстель абы и блэгъукIэр иригъэпкIащ икIи ди хэкуэгъур сымаджэщым къыщIэхутащ. АдэкIэ мызэуэфынуми, Беляковэм жэз медалыр зыIэригъэхьакIэщ.
Вэсэмахуэрей зэхьэзэхуэхэм Урысей Федерацэм къыхуихьар зы дыжьынрэ жэз медалитIрэщ. ТхэквондомкIэ зэпеуэм етIуанэ увыпIэр иубыдащ Денисенкэ Алексей. Килограмм 68-м нэс зи хьэлъагъхэм я зэпеуэм и финалым абы къыщефIэкIащ игъащIэм япэу олимп медаль (занщIэу дыщэу!) Иорданием къыхуэзыхьа Абугъэуш Ахьмэд. А къэралыгъуэм ар и лъэпкъ махуэшхуэ хъуащ икIи цIыхухэр минищэ бжыгъэкIэ уэрамхэм къыдыхьащ, гуфIэгъуэр зэдаIэту.
Ди къэралым жэз медалхэр къыхуахьащ боксёр Никитин Владимиррэ бэнакIуэ Букинэ Екатеринэрэ.
Бразилием еянэу Олимп чемпион щыхъуащ Ямайкэм щыщ Болт Усэйн. Вэсэмахуэ ар щытекIуащ метр 200-м къыщызэдэжэм.
Рио-де-Жанейрэ щекIуэкI Олимпиадэр иухыным къэнэжар махуитIщ. Абыхэм къызэщIаубыдэнущ хуабжьу дызэрыпIейтей IуэхугъуитI: Джэду Iэниуаррэ Махуэ Билалрэ бэнэкIэ хуитымкIэ зэхьэзэхуэм зэрыхэтынур. КъищынэмыщIауэ, хуабжьу удэзыхьэх хъунущ футболымкIэ финалым Бразилиемрэ Германиемрэ я цIыхухъу командэ къыхэхам я зэпэщIэтыныгъэр, гандболымкIэ Урысей Федерацэмрэ Франджымрэ я цIыхубз гуп къыхэхахэр дыщэм папщIэ зэрызэныкъуэкъунур, нэгъуэщI куэди.
Жыласэ Заурбэч.
